Sklep Sodišča (šesti senat) z dne 13. junija 2012 –

GREP proti Freistaat Bayern

(Zadeva C-156/12)

„Člen 104(3), prvi pododstavek, Poslovnika – Listina Evropske unije o temeljnih pravicah – Člena 47 in 51(1) – Izvajanje prava Unije – Pritožba zoper sklep o izvršljivosti sklepa, izdanega v drugi državi članici, in o odreditvi zasega – Učinkovito sodno varstvo – Pravica do dostopa do sodišča – Pravna pomoč – Nacionalna ureditev, ki zavrača pravno pomoč pravnim osebam“

1. Pravosodno sodelovanje v civilnih zadevah – Pristojnost in izvrševanje sodnih odločb v civilnih in gospodarskih zadevah – Uredba (ES) št. 44/2001 – Priznavanje in izvrševanje sodnih odločb – Namen zadevnih členov navedene uredbe (Uredba Sveta št. 44/2001) (Glej točko 32.)

2. Pravosodno sodelovanje v civilnih zadevah – Pristojnost in izvrševanje sodnih odločb v civilnih in gospodarskih zadevah – Uredba (ES) št. 44/2001 – Priznavanje in izvrševanje sodnih odločb – Tožba zoper odločbo o ugotovitvi izvršljivosti sklepa o zasegu – Tožba, ki pomeni izvajanje prava Unije v smislu člena 51 Listine Evropske unije o temeljnih pravicah – Možnost sklicevati se na načelo učinkovitega sodnega varstva, ki je določeno v členu 47 te listine (Listina Evropske unije o temeljnih pravicah, člena 47 in 51; Uredba Sveta št. 44/2001, člen 43) (Glej točke 31, od 33 do 35, 37 in 43 ter izrek.)

3. Pravo Evropske unije – Načela – Pravica do učinkovitega pravnega varstva – Določitev z Listino Evropske unije o temeljnih pravicah – Nacionalna ureditev, ki za tožbo določa pogoj plačila predujma za stroške postopka in/ali sodelovanje odvetnika – Izključitev pravne osebe, ki ne zmore plačila tega predujma, iz možnosti pridobitve brezplačne pravne pomoči – Dopustnost – Pogoji – Presoja nacionalnega sodišča (Listina Evropske unije o temeljnih pravicah, člen 47) (Glej točke od 38 do 42 in od 44 do 47 ter izrek.)

Predmet

Predlog za sprejetje predhodne odločbe – Landesgericht Salzburg – Razlaga členov 51(1), prvi stavek, in 47 Listine Evropske unije o temeljnih pravicah ter, podredno, člena 43(1) Uredbe Sveta št. 44/2001 z dne 22. decembra 2000 o pristojnosti in priznavanju ter izvrševanju sodnih odločb v civilnih in gospodarskih zadevah (posebna izdaja v slovenščini, poglavje 19, zvezek 4, str. 42) in člena 6(1) Evropske konvencije o človekovih pravicah in temeljnih svoboščinah – Področje uporabe Listine o temeljnih pravicah – Postopek izvršitve odločbe, izdane v drugi državi članici – Pravica do pravne pomoči – Dopustnost nacionalne ureditve, ki te pravice ne priznava pravnim osebam

Izrek

Tožba na podlagi člena 43 Uredbe Sveta (ES) št. 44/2001 z dne 22. decembra 2000 o pristojnosti in priznavanju ter izvrševanju sodnih odločb v civilnih in gospodarskih zadeva, vložena z namenom izpodbijanja sklepa o izvršljivosti sklepa o zasegu v skladu s členi od 38 do 42 navedene uredbe in o odreditvi rubeža, pomeni izvrševanje prava Unije v smislu člena 51 Listine Evropske unije o temeljnih pravicah.

Načelo učinkovitega sodnega varstva, kot je določeno v členu 47 Listine Evropske unije o temeljnih pravicah, lahko zajema pravico biti oproščen plačila stroškov postopka in/ali honorarja, ki se dolguje za prejemanje pomoči odvetnika v okviru takšne tožbe.

Vendar mora nacionalno sodišče v zvezi s tem preveriti, ali predpostavke za odobritev pravne pomoči pomenijo omejitev pravice do dostopa do sodišč, s katero bi bila ta pravica kršena v svojem bistvu, ali se je z navedenimi predpostavkami uresničeval legitimni cilj in ali med uporabljenimi sredstvi in uresničevanim ciljem obstaja razumno razmerje sorazmernosti.

V okviru te presoje lahko nacionalno sodišče upošteva predmet spora, razumno možnost za uspeh prosilca, pomen zadeve zanj, zapletenost prava in postopka, ki ju je treba uporabiti, ter sposobnost tega prosilca, da učinkovito zastopa svoje stališče. Pri presoji sorazmernosti lahko nacionalno sodišče upošteva tudi, kolikšni so stroški postopka, ki jih je treba plačati kot predujem, in ali je ovira, ki jo ti stroški morebiti pomenijo za dostop do sodnega varstva, nepremagljiva.

Kar zadeva posebej pravne osebe, lahko nacionalno sodišče upošteva njihov položaj. Tako lahko upošteva zlasti obliko družbe in to, ali je zadevna pravna oseba pridobitna, ter finančno sposobnost njenih družbenikov oziroma delničarjev in možnost, da si priskrbijo denarna sredstva, potrebna za vložitev tožbe pri sodišču.